Gedagte vir die dag: 'n Vol en doelgerigte lewe | Maroela Media
Ek sê vir myself: "My lewe behoort aan die Here. Daarom vertrou ek op Hom." (Klaagliedere 3:24)
God wil hê ons moet 'n lewe van oorvloed leef. Net omdat jy 'n Christen is, beteken dit nie jy hoef vaal en oninteressant te wees nie. Moenie wag tot jy in die hemel is voor jy glimlag nie. Vind vreugde in die lewe wat God hier op aarde aan jou gee. Gebruik die tyd oordeelkundig; bou aan sy koninkryk. Een van die vrugte van die Gees is vreugde. As jy nie vreugde het nie, bid en vra God om jou daarmee te seën.
Besluit vandag dat jy jou tyd hier op aarde aan God wil wy. Begin dan aktief soek na maniere waarop jy 'n vol en doelgerigte lewe kan leef. Sommige van ons leef nie, ons bestaan net. Ek ken nie jou verlede nie, en jy weet nie waar ek vandaan kom nie, maar ons albei het 'n goeie toekoms wat vir ons voorlê. Vir God is alle dinge moontlik. Moenie jou pyn, teleurstelling en beperkings as verskoning gebruik nie. Vra God eerder vir genesing, vir genoeg genade en voorsiening om jou deur te dra. Maak 'n keuse om dit agter te laat en deur te druk.
Vader, vernuwe my hoop vandag. Ek gee al die pyn waardeur ek gaan aan U oor. Here, ek hou aan U vas om my deur vandag te dra. Ek vertrou dat u genade vir my genoeg sal wees. Amen.
Ronel Pretorius · 3 jaar gelede
Angus jou wysheid en insig is so inspirerend. Dankie vir hierdie leersame boodskap oor lewensvreugde